Mohd Khalid Ismail

Dato' Seri Panglima **Mohd Khalid bin Ismail** (Jawi: محمد خالد بن اسماعيل; lahir 8 April 1965) ialah seorang pegawai polis Malaysia yang berkhidmat sebagai Ketua Polis Negara ke-15 bermula 23 Jun 2025. Beliau sebelum ini menjawat jawatan sebagai Pengarah Cawangan Khas Bukit Aman pada April 2023 hingga Jun 2025.

## Kehidupan awal dan pendidikan
Mohd Khalid bin Ismail dilahirkan pada 8 April 1965 di Manong, Kuala Kangsar, Perak, Malaysia. Mohd Khalid mendapat pendidikan awal di SK Manong, Manong dan SMK Clifford, Kuala Kangsar. Beliau melanjutkan pengajian tinggi di Institut Teknologi MARA (ITM) dan memperoleh Diploma Pentadbiran Awan pada tahun 1986. Kemudian, beliau menyambung pelajarannya di Universiti Islam Antarabangsa Malaysia (UIAM) dan memperoleh Ijazah Sarjana Muda dalam Undang-Undang (Kepujian) pada tahun 2008 dan Ijazah Sarjana dalam Perbandingan Undang-Undang pada tahun 2013.

## Kerjaya kepolisan (1987–kini)
Mohd Khalid memulakan latihan sebagai Inspektor Percubaan di Pusat Latihan Polis (PULAPOL), Kuala Lumpur. Kemudian, beliau memulakan kerjayanya dengan Polis Diraja Malaysia (PDRM) pada 5 April 1987 selepas menamatkan latihan Kepolisan Am pada tahun yang sama. Jawatan pertamanya ialah di bahagian cawangan khas di Ibu Pejabat Polis Bukit Aman, di mana beliau mula membina kepakarannya dalam perisikan dan keselamatan negara.

Selama bertahun-tahun, Mohd Khalid berkhidmat dalam pelbagai peranan di Bukit Aman, dalam kontinjen polis negeri dan di luar negara. Beliau juga dilantik sebagai Pegawai Perhubungan Keselamatan (SLO) di London, United Kingdom.

Mohd Khalid kemudiannya menjadi Timbalan Pengarah Cawangan Khas I di Bukit Aman sebelum dinaikkan pangkat sebagai Pengarah Cawangan Khas itu pada 10 April 2023. Beliau bersara pada 8 April 2025 tetapi terus berkhidmat sebagai pengarah cawangan khas itu secara kontrak.

Pada 23 Jun 2025, Mohd Khalid dilantik sebagai Ketua Polis Negara (KPN) untuk tempoh dua tahun sehingga 22 Jun 2027. Pelantikannya diperkenankan oleh Yang di-Pertuan Agong atas nasihat Perdana Menteri dan berdasarkan syor Suruhanjaya Pasukan Polis. Beliau menjadi KPN pertama yang dilantik tanpa pernah berkhidmat sebagai Timbalan Ketua Polis Negara (TPKN), tidak seperti kebanyakan pendahulunya.

## Kontroversi dan isu
### Tuduhan ahli PKR oleh Sinar Harian
Pada hari Majlis Serah Terima Tugas Ketua Polis Negara oleh KPN ke-14, Razarudin Husain kepada KPN ke-15 dan baharu, Mohd Khalid, Sinar Harian telah menerbitkan satu gambar biodata di laman Facebook yang mengatakan bahawa Mohd Khalid merupakan ahli Parti Keadilan Rakyat (PKR) dan Pertubuhan Kebangsaan Melayu Bersatu (UMNO). Dalam gambar tersebut, Mohd Khalid dikatakan bahawa beliau merupakan Ahli Majlis Pimpinan Tertinggi PKR, Pengerusi Majlis Pimpinan PKR Kedah dan AJK UMNO Sungai Petani, Kedah. Walau bagaimanapun, Sinar Harian memohon maaf dan menyunting semula gambar biodata tersebut. Pada keesokan harinya, Fuziah Salleh, Setiausaha Agung PKR telah menafikan bahawa Mohd Khalid merupakan ahli PKR seperti yang dituduh Sinar Harian.

## Kehidupan peribadi
Mohd Khalid telah mendirikan rumah tangga dengan Munirah Che Rose dan mereka dikurniakan tiga orang anak.

## Anugerah
### Anugerah di Malaysia
*   :
**  Pingat Perkhidmatan Setia (PPS)
**  Pingat Perkhidmatan Am (PPA)
**  Ahli Mangku Negara (AMN) (1983)
**  Pingat Pertabalan Yang di-Pertuan Agong ke-16 (2019)
**  Pingat Pertabalan Yang di-Pertuan Agong ke-17 (2024)
*   Polis Diraja Malaysia :
**  Pingat Jasa Pahlawan Negara (PJPN) (2019)
**  Panglima Setia Pasukan Polis (PSPP)
**  Panglima Gagah Pasukan Polis (PGPP) (2023) 
*   :
**  Darjah Indera Mahkota Pahang (DIMP) – **Dato**' (2018) 
**  Sri Sultan Ahmad Shah Pahang (SSAP) – **Dato' Sri ** (2023) 
*   :
**  Darjah Dato' Seri Panglima Taming Sari (SPTS) – **Dato' Seri Panglima** (2025)
**  Dato' Pahlawan Taming Sari (DPTS) – **Dato’ Pahlawan** (2024) 
*   :
**  Seri Panglima Darjah Kinabalu (SPDK) – **Datuk Seri Panglima** (2026) 

### Luar Negara
*   :
**  Pingat Jasa Gemilang (2025)

## Nota

## Rujukan